คลังยันไม่ลดภาษีสรรพสามิตน้ำมันดีเซล
รมว. คลังยันไม่ลดภาษีสรรพสามิตน้ำมันดีเซล 5 บาท เชื่อกองทุนกู้เงิน 3 หมื่นล้านบาท เอาราคา 30 บาท อยู่
17 พ.ย. 2564

นายอาคม เติมพิทยาไพสิฐ รมว.การคลัง กล่าวว่า กระทรวงการคลังยังไม่มีนโยบายปรับลดอัตราภาษีสรรพสามิตน้ำมันดีเซลตามข้อเรียกร้องกลุ่มรถบรรทุก ให้ปรับลดอัตราภาษีสรรพสามิตน้ำมันดีเซลเหลือ 5 บาทต่อลิตร โดยขณะนี้ยังมีกลไกของกองทุนน้ำมันเชื้อเพลิงที่จะเข้าไปพยุงราคาน้ำมันให้อยู่ที่ระดับ 30 บาทต่อลิตร ซึ่งเป็นระดับราคาที่เหมาะสมทั้งนี้ หากกองทุนน้ำมันเชื้อเพลิงไม่มีเงินเพียงพอ ก็ยังสามารถขยายกรอบการกู้เงินได้อีก จากล่าสุดที่คณะรัฐมนตรี (ครม.) อนุมัติให้กองทุนน้ำมันเชื้อเพลิงสามารถกู้เงินเพิ่มเป็น 3 หมื่นล้านบาท จากเดิม 2 หมื่นล้านบาทได้ เพื่อพยุงราคาน้ำมันในประเทศ ซึ่งทำให้กองทุนน้ำมันเชื้อเพลิงยังมีกำลังเพียงพอในการดูแลเสถียรภาพราคาน้ำมันในประเทศอยู่นายอาคม กล่วว่า การดูแลราคาน้ำมันเป็นหน้าที่ของกองทุนน้ำมันเชื้อเพลิงจะเป็นผู้ดูแล ซึ่งตอนนี้กองทุนฯ ยังมีกำลังเพียงพออยู่ เว้นแต่ว่าราคาน้ำมันจะพุ่งกระฉูดไปค่อยมาว่ากันใหม่เรื่องการลดอัตราภาษีสรรพสามิต ซึ่งปกติราคาน้ำมันในช่วงปลายปีก็จะปรับเพิ่มขึ้น เพราะเป็นฤดูหนาว และสหรัฐฯ ก็มีการใช้น้ำมันเพิ่มขึ้นด้วย แต่ในระยะต่อไปคาดว่าจะมีแนวโน้มปรับลดลง เพราะมีการใช้พลังงานทางเลือกอื่น ซึ่งทำให้ความต้องการใช้น้ำมันจากฟอสซิสลดลงนายอาคม กล่าวอีกว่า การดูแลราคาน้ำมันดีเซลนั้น คลังให้กองทุนน้ำมันเป็นผู้พิจารณา การเก็บเงินเข้ากองทุนน้ำมันก็มีช่วงที่เพิ่มขึ้นและลดลง แต่ก็ยังสามารถบริหารจัดการให้ราคาขายปลีกน้ำมันดีเซลในประเทศอยู่ในช่วง 30 บาทต่อลิตรได้ โดยคลังจะให้กองทุนน้ำมันเชื้อเพลิงไปดำเนินการก่อนว่าจะดูแลเรื่องนี้ได้แค่ไหน